Zadeva C‑482/16

Georg Stollwitzer

proti

ÖBB Personenverkehr AG

(Predlog za sprejetje predhodne odločbe, ki ga je vložilo Oberlandesgericht Innsbruck)

„Predhodno odločanje – Socialna politika – Člen 45 PDEU – Načelo prepovedi diskriminacije na podlagi starosti – Listina Evropske unije o temeljnih pravicah – Člen 21(1) – Direktiva 2000/78/ES – Členi 2, 6 in 16 – Referenčni datum za napredovanje – Diskriminatorna ureditev države članice, ki za namene določitve plače izključuje upoštevanje delovnih dob, dopolnjenih pred 18. letom starosti – Odprava določb, ki so v nasprotju z načelom enakega obravnavanja“

Povzetek – Sodba Sodišča (prvi senat) z dne 14. marca 2018

Socialna politika – Enako obravnavanje pri zaposlovanju in delu – Direktiva 2000/78 – Prepoved diskriminacije na podlagi starosti – Kršitev načela prepovedi diskriminacije na podlagi starosti z nacionalno zakonodajo o plačilih – Posledice – Nacionalna ureditev, s katero se zaradi odprave diskriminacije starostna omejitev 18 let, uporabljena za namene uvrstitve delavcev podjetja v plačne razrede, retroaktivno in za vse delavce odpravi, dovoljuje pa se le upoštevanje izkušenj, ki so bile pridobljene pri podjetjih iz istega gospodarskega sektorja – Dopustnost tudi z vidika člena 45 PDEU

(člen 45 PDEU; Direktiva Sveta 2000/78,členi 2, 6 in 16)

Člen 45 PDEU ter člene 2, 6 in 16 Direktive Sveta 2000/78/ES z dne 27. novembra 2000 o splošnih okvirih enakega obravnavanja pri zaposlovanju in delu je treba razlagati tako, da ne nasprotujejo nacionalni ureditvi, kot je ta iz postopka v glavni stvari, s katero se zaradi odprave diskriminacije na podlagi starosti, do katere je prišlo z uporabo nacionalne ureditve, v skladu s katero se je za namene uvrstitve delavcev podjetja v plačne razrede upoštevala le delovna doba, dopolnjena po 18. letu starosti, ta starostna omejitev retroaktivno in za vse te delavce odpravi, dovoljuje pa se le upoštevanje izkušenj, ki so bile pridobljene pri podjetjih iz istega gospodarskega sektorja.

V zvezi s tem je treba poudariti, da je v skladu z ustaljeno sodno prakso Sodišča dejstvo, da se nagradijo izkušnje, pridobljene v zadevnem sektorju, zaradi katerih lahko zaposleni bolje opravlja svoje naloge, legitimni cilj plačne politike (glej v tem smislu sodbi z dne 3. oktobra 2006, Cadman,C‑17/05, EU:C:2006:633, točka 34 in naslednje, in z dne 18. junija 2009, Hütter,C‑88/08, EU:C:2009:381, točka 47 in navedena sodna praksa). Delodajalec je torej načeloma svoboden, da pri plači upošteva le take predhodno dopolnjene delovne dobe.

Po drugi strani je Sodišče ocenilo, da čeprav lahko določba nacionalnega prava, v skladu s katero se upoštevajo le nekatere prejšnje delovne dobe, ne upoštevajo pa se druge, povzroči različno obravnavanje med delavci glede na datum njihove zaposlitve pri zadevnem podjetju, pa ta neposredno ali posredno ne temelji na starosti niti na dogodku, povezanem s starostjo. Ne upoštevajo se namreč izkušnje, pridobljene pri drugih podjetjih ne glede na starost, v kateri so bile pridobljene, ali ne glede na starost, v kateri je bil zadevni delavec zaposlen (glej v tem smislu sodbo z dne 7. junija 2012, Tyrolean Airways Tiroler Luftfahrt Gesellschaft,C‑132/11, EU:C:2012:329, točka 29).

V vsakem primeru je treba poudariti, da se taka klavzula lahko nanaša le na delavce, ki ne morejo več uveljavljati svojih neupoštevnih izkušenj. Zato domnevna diskriminacija, povezana s posledicami uporabe zaščitne klavzule, v nobenem primeru ne bi temeljila na merilu starosti, pač pa na podrobnih pravilih za upoštevanje prejšnjih izkušenj. Iz točk 39 in 40 te sodbe pa je razvidno, da taka podlaga v tem primeru ni vprašljiva.

Nazadnje, v zvezi s členom 45 PDEU je treba v delu, v katerem člen 53a zveznega zakona o železnicah leta 2015 izrecno določa upoštevanje prejšnjih delovnih dob v železniškem sektorju, ki so bile dopolnjene v drugih državah članicah, ugotoviti, da Sodišče ne razpolaga z nobenim elementom, na podlagi katerega bi bilo mogoče ugotoviti morebitno kršitev svobode gibanja delavcev iz tega člena.

(Glej točke 39, 40, 42, 46 in 47 ter izrek.)